
	Rīgas valstspilsētas pašvaldības vispārējās izglītības iestāžu vēstures muzeju darbības izvērtēšanas nolikums



I. Vispārīgie jautājumi

1. Nolikums nosaka kārtību, kādā norisinās Rīgas valstspilsētas pašvaldības vispārējās izglītības iestāžu (turpmāk – Skolu) vēstures muzeju (turpmāk – Skolu muzeju) un muzeju pedagogu (turpmāk – Pedagogu) darbības izvērtēšana 
(turpmāk – Izvērtēšana).

2. Izvērtēšanas mērķis ir sekmēt Skolu muzeju darbību un turpmāku attīstību, veicinot Skolu vēstures, tradīciju un kultūrvērtību apzināšanu, identitātes uzturēšanu un saglabāšanu.

3. Izvērtēšanas uzdevumi ir:
3.1. apsekot un izvērtēt Skolu muzeju krājumus un ekspozīcijas;
3.2. novērtēt Pedagoga darbību un sniegt metodisko atbalstu Skolas muzeja darba organizēšanā;
3.3. veicināt Skolu muzeju labās prakses popularizēšanu un Pedagogu pieredzes apmaiņu.

4. Izvērtēšanu organizē Rīgas valstspilsētas pašvaldības Izglītības, kultūras un sporta departamenta Sporta un jaunatnes pārvalde (turpmāk – Pārvalde) sadarbībā ar Bērnu un jauniešu centra “Rīgas Skolēnu pils” (turpmāk – Centrs) struktūrvienību “Rīgas Skolu muzejs” (turpmāk – Struktūrvienība), (turpmāk kopā – Organizatori).

5. Izvērtēšana notiek vienu reizi divos gados. Informācija par attiecīgā perioda Izvērtēšanas norises laiku tiks publicēta Centra tīmekļvietnē www.rsp.lv, Rīgas Interešu izglītības metodiskā centra tīmekļvietnē www.intereses.lv, kā arī nosūtīta Skolām elektroniskās vēstules formātā Rīgas domes Elektroniskās lietvedības informācijas aprites un sēžu nodrošināšanas sistēmā (ELISS) (turpmāk – Paziņojums).

II. Izvērtēšanas nosacījumi, dalībnieku apbalvošana un rezultātu paziņošana

6. Izvērtēšanu veic Pārvaldes izveidota vērtēšanas komisija (turpmāk – Komisija), kura, apmeklējot Skolu muzejus, vērtē to darbību saskaņā ar šādiem vērtēšanas kritērijiem:
6.1. Muzeja krājuma uzskaite un sakārtotība – maksimāli seši punkti:
6.1.1.  Krājumā esošo priekšmetu inventāra grāmata vai datubāze (no nulles līdz vienam punktam),
6.1.2.  esošajā inventāra grāmatā vai datubāzē fiksēto priekšmetu skaits (no nulles līdz diviem punktiem),
6.1.3.  pamatekspozīcijas priekšmetu signēšana un ieraksti inventāra grāmatā vai datubāzē pēdējo divu gadu laikā (no nulles līdz trīs punktiem);
6.2. Pamatekspozīcijas saturs un vizuālais izskats – maksimāli pieci punkti:
6.2.1.  pamatekspozīcijas saistība ar Skolas muzeja darbības mērķiem (no nulles līdz diviem punktiem),
6.2.2.  pamatekspozīcijā izmantots tematiskais un/vai hronoloģiskais ekspozīcijas koncepts (no nulles līdz diviem punktiem),
6.2.3.  pamatekspozīcijā apskatāmo priekšmetu daudzveidība un vizuālais izskats (no nulles līdz vienam punktam);
6.3. Pedagoga darbs, tajā skaitā darbs ar izglītojamajiem – maksimāli 14 punkti:
6.3.1.  Pedagoga portfolio (no nulles līdz četriem punktiem),
6.3.2.  Pedagoga iesaiste kompetenču izglītībā (no nulles līdz sešiem punktiem),
6.3.3.  gada izpētes tēmas atspoguļojums (no nulles līdz četriem punktiem).

7. Komisijai ir tiesības pieaicināt attiecīgo jomu speciālistus un iekļaut viņu vērtējumu Darbu kopvērtējumā.

8. Vērtējums tiek fiksēts protokolā un vērtēšanas lapā, kas ir protokola neatņemama sastāvdaļa. Komisijas dokumenti glabājas Centrā, atbilstoši dokumentu klasifikācijas shēmai.

9. Komisijas lēmums ir galīgs un neapstrīdams.

10. Pedagogus Organizatori apbalvo:
10.1.  ar atzinības rakstu, balvu un piemiņas velti – maksimālo punktu skaitu ieguvušo Pedagogus;
10.2.  ar pateicības rakstu un piemiņas velti – pārējos Pedagogus.

11. Izvērtēšanas rezultāti tiek paziņoti un Pedagogu darbības analīze tiek veikta ne vēlāk kā mēneša laikā pēc Komisijas Skolu muzeju izvērtēšanas pēdējās dienas Izvērtēšanas noslēguma pasākumā. 

12. Centrs sagatavo vēstuli Pārvaldei par Izvērtēšanas rezultātiem, tai pievienojot Komisijas protokola kopiju.

13. Ja objektīvu iemeslu dēļ nav iespējama Skolas muzeja un Pedagoga dalība Izvērtēšanā, Skola par to rakstiski informē Pārvaldi.


III. Dalībnieku personas datu aizsardzība attiecībā uz personas datu apstrādi un citi noteikumi

14. Personas datu apstrādes tiesiskais pamats ir Izglītības likuma 17.panta pirmā daļa, 18.panta otrās daļas 12. un 13.punkts, Eiropas Parlamenta un Padomes 2016.gada 27.aprīļa regulas (ES) 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ direktīvu 95/46/EK (Vispārīgā datu aizsardzības regula) 6.panta pirmās daļas e. punkts.

15. Papildu informācija par personas datu apstrādi pieejama Departamenta tīmekļvietnē https://iksd.riga.lv/lv/rd-iksd/Personas-datu-apstrade.

16. Nolikumā noteikto mērķu sasniegšanai un Izvērtēšanas publicitātes nodrošināšanai, var tikt veikta Skolu muzeju un Pedagogu fotografēšana un/vai video ierakstīšana un iegūtās fotogrāfijas un veiktie videoieraksti var tikt izvietoti un uzglabāti Departamenta, Centra sociālā tīkla Facebook kontā, tīmekļvietnēs www.iksd.riga.lv, www.rsp.lv, www.skolumuzejs.lv, www.intereses.lv, Centra drukātajos izdevumos, ierakstos.

17. Pedagogam ir tiesības lūgt neveikt un iebilst fotogrāfiju un videoierakstu veikšanai un publicēšanai, nosūtot savu lūgumu uz Centra e-pasta adresi bjcrsp@riga.lv, norādot dalībnieka identificējošu informāciju (piemēram, fotografēšanas laiku un izskatu raksturojošu informāciju).

